REGULAMENTUL (CE) NR. 807/2008 AL COMISIEI
din 12 august 2008
de modificare a Regulamentului (CE) nr. 1913/2006 de stabilire a normelor de aplicare a sistemului agromonetar al euro în sectorul agricol, în ceea ce privește faptele generatoare din sectorul vitivinicol
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2799/98 al Consiliului din 15 decembrie 1998 de stabilire a sistemului agromonetar pentru moneda euro (1), în special articolul 9,
întrucât:
(1)
Articolul 4 din Regulamentul (CE) nr. 1913/2006 al Comisiei din 20 decembrie 2006 de stabilire a normelor de aplicare a sistemului agromonetar al euro în sectorul agricol și de modificare a anumitor regulamente (2) prevede norme cu privire la faptele generatoare ale cursului de schimb care trebuie utilizat pentru anumite prețuri, prime și ajutoare în sectorul vitivinicol.
(2)
Organizarea comună a pieței vitivinicole a fost modificată. Regulamentul (CE) nr. 479/2008 al Consiliului (3) a modificat vechiul regim aplicabil sectorului vitivinicol, prevede măsuri noi și abrogă sau modifică alte măsuri.
(3)
În cazul măsurilor de sprijin, al ajutoarelor și al primelor din cadrul noului regim vitivinicol, faptele generatoare ale cursului de schimb trebuie să se raporteze, după caz, la data începerii anului vinicol, la aplicarea unor contracte specifice sau la finalizarea anumitor operațiuni, precum îmbogățirea sau prelucrarea produselor vitivinicole. Prin urmare, este necesar să se specifice, pentru fiecare situație, faptul generator care urmează să fie luat în considerare.
(4)
Prin urmare, este necesar ca Regulamentul (CE) nr. 1913/2006 să fie modificat în consecință.
(5)
Faptele generatoare ale cursului de schimb trebuie stabilite în strânsă legătură cu diversele măsuri din cadrul regimului vitivinicol și ar trebui aplicate de la aceeași dată de la care se aplică și măsura relevantă. Articolul 129 din Regulamentul (CE) nr. 479/2008 prevede date diferite de aplicare a măsurilor respective. Prin urmare, este necesar ca prezentul regulament să se aplice de la 1 august 2008, cu excepția faptului generator cu privire la prima de defrișare, care se aplică de la 30 iunie 2008.
(6)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Articolul 4 din Regulamentul (CE) nr. 1913/2006 se înlocuiește cu următorul text:
„Articolul 4
(1) Faptul generator al cursului de schimb este prima zi a anului vinicol în care se acordă sprijin pentru următoarele activități:
(a)
restructurarea și reconversia podgoriilor, prevăzute la articolul 11 din Regulamentul (CE) nr. 479/2008;
(b)
crearea de fonduri mutuale, prevăzută la articolul 13 din Regulamentul (CE) nr. 479/2008;
(c)
asigurarea recoltei, prevăzută la articolul 14 din Regulamentul (CE) nr. 479/2008.
(2) În cazul ajutoarelor acordate pentru distilarea voluntară sau obligatorie a subproduselor vitivinicole, prevăzută la articolul 16 din Regulamentul (CE) nr. 479/2008, faptul generator al cursului de schimb este prima zi a anului vinicol în care este livrat subprodusul.
(3) Faptul generator al cursului de schimb este prima zi a lunii în care se efectuează prima livrare de vin pe baza unui contract, pentru următoarele măsuri:
(a)
sprijin acordat pentru distilarea alcoolului alimentar, prevăzută la articolul 17 din Regulamentul (CE) nr. 479/2008;
(b)
sprijin acordat pentru distilarea de criză, prevăzută la articolul 18 din Regulamentul (CE) nr. 479/2008.
(4) În cazul sprijinului acordat pentru folosirea mustului de struguri concentrat, prevăzută la articolul 19 din Regulamentul (CE) nr. 479/2008, faptul generator al cursului de schimb este prima zi a lunii în cursul căreia un anumit producător efectuează prima operațiune de îmbogățire.
(5) În cazul primei acordate pentru defrișarea podgoriilor, prevăzută la articolul 98 din Regulamentul (CE) nr. 479/2008, faptul generator al cursului de schimb este data de 1 iulie anterioară anului vinicol în cursul căruia se acceptă cererea de plată.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică începând cu 1 august 2008.
Cu toate acestea, articolul 4 alineatul (5) din Regulamentul (CE) nr. 1913/2006 se aplică de la 30 iunie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 august 2008.